เยาวราชคึกคัก ประชาชนจับจ่ายสินค้ากันอย่างต่อเนื่องในช่วงเทศกาลตรุษจีน โดยเฉพาะร้านทองถึงแม้จะมีราคาสูง
เข้าสู่ช่วงเทศกาลตรุษจีน ถือเป็นวันปีใหม่ของชาวจีนและชาวไทยเชื้อสายจีน ประชาชนออกมาจับจ่ายซื้อสินค้าเพื่อเตรียมประกอบในช่วงเทศกาลตรุษจีน ซึ่งวันนี้บรรยากาศร้านค้าย่านเยาวราชคึกคัก ประชาชนเดินทางมาจับจ่ายซื้อสินค้าอย่างต่อเนื่อง โดยส่วนใหญ่เดินทางมาเลือกซื้อของสำหรับทำพิธีกงเต๊กในหลากหลายรูปแบบ เช่น เสื้อผ้า กระดาษเงินกระดาษทอง หรือแม้กระทั้งสิ้นค้าแบรนด์เนม ที่ถูกทำในรูปแบบกระดาษก็มี เพื่อให้ลูกหลานเลือกเผาส่งไปให้บรรพบุรุษผู้ล่วงลับ ขณะเดียวกันที่ร้านทองที่เยาวราช ประชาชนต่อแถวเพื่อรอซื้อทองเป็นของขวัญช่วงเทศกาล ถึงแม้ว่าจะมีราคาที่สูงกว่าปีที่ผ่านมา โดยในแต่ละร้านมีมาตรการป้องกันโควิด-19 เป็นอย่างดี นางรินรดา วรรณศรี ประชาชนที่ต่อแถวรอซื้อทอง เล่าว่า ปีนี้ถึงแม้ว่าราคาทองจะสูงขึ้นกว่าปีที่ผ่านมา แต่ตนก็เลือกที่จะซื้อทองเพื่อเก็บไว้ในอนาคต นอกจากทองแล้วสิ่งของอื่นๆ จำพวกของใช้ที่ราคาสูงขึ้นก็จะเลือกซื้อตามความจำเป็นเท่านั้น ส่วนของไหว้ตรุษจีนปีนี้ไม่ได้ติดเรื่องราคาแต่อย่างใดเพราะมีแค่ปีละ 1 ครั้งเท่านั้นนอกจากนี้ ประชาชนยังสนใจเลือกซื้อเสื้อผ้าสีแดงไว้ใส่ในช่วงเทศกาลตรุษจีนที่กำลังจะมาถึงในวันที่ 1 กุมภาพันธ์นี้ และเตรียมซื้อซองแดงเพื่อใส่อั่งเปามอบให้กับลูกหลานเพื่อความเป็นสิริมงคลและเป็นขวัญถุงของผู้รับด้วย